**Rekiretki** (Sleigh Ride) on yhdysvaltalaisen Leroy Andersonin vuosina 1946–1948 kevytorkesterille säveltämä kappale, jonka orkesteriversion äänitti vuonna 1949 Arthur Fiedler ja the Boston Pops Orchestra. Vuonna 1950 Mitchell Parish kirjoitti siihen sanat, jotka kertovat rekiajelusta ja muista talven riemuista. Mitchell Parishin sanoilla laulun levytti ensimmäisenä The Andrews Sisters samana vuonna. Myöhemmin kappaletta on totuttu pitämään joululauluna, vaikka Leroy Anderson ei sitä sellaiseksi alkujaan tarkoittanut, eikä Mitchell Parishin sanoituksessakaan suoranaisesti viitata jouluun.

Leroy Anderson aloitti sävellyksen kirjoittamisen heinäkuussa 1946 lämpöaallon aikana, asuessaan vaimonsa Eleanorin äidin kesämökissä Connecticutin Woodburyssa yhdessä vaimonsa ja pienen tyttärensä kanssa. Syksyllä 1946 Leroy ja Eleanor muuttivat New Yorkiin. Leroy sai Sleigh Ride -sävellyksen valmiiksi talvella 1947, joka oli ennätyksellisen luminen New Yorkissa. Hän viimeisteli sävellyksen Brooklynissä helmikuussa 1948. Sleigh Ride sai ensi-esityksensä 4. toukokuuta 1948 Arthur Fiedlerin johtaessa Boston Pops -orkesteria Bostonin Symphony Hallissa.

Orkesterisovituksena ja instrumentaaliversiona Sleigh Ride on ollut hyvin suosittu. Vuoteen 2020 mennessä siitä on tehty maailmanlaajuisesti yhteensä 25 instrumentaalilevytystä.

Sleigh Ride -joululaulu
-----------------------

Tunnettu amerikkalainen sanoittaja Mitchell Parish kirjoitti sanat Sleigh Ride -sävellykseen vuonna 1950. The Andrews Sistersin ensiesityksen jälkeen laulusta on tullut joululaulujen klassikko. Vaikka laulun sanoissa ei sanallakaan viitata jouluun, rekiajelun talviset tunnelmat ovat liittäneet sen joulunaikaan ja joululomaan (holiday).

The Andrews Sistersin jälkeen Sleigh Ride -laulun ovat levyttäneet mm. Bing Crosby (1954), Ella Fitzgerald (1960), The Ronettes (1963) The Carpenters (1978) ja Amy Grant (1983).

Suosituimmaksi laulun sovituksista on muodostunut Ronettesin Sleigh Ride, joka alkaa ja päättyy aisakellon helinällä, kavioiden kopseella ja virman hevosen hirnahduksilla. Ronettesin laulun tunnistaa myös taustakuoron "Ring-a-ling-a-ling, ding-dong-ding" rallatuksista.

Noin 70 vuotta julkaisemisensa jälkeen Sleigh Ride on edelleen yksi maailman suosituimpia joulumusiikkikappaleita. Se oli Amerikassa suosituin joulumusiikkikappale vuosina 2009, 2010, 2011, 2012 ja uudelleen vuonna 2015.

Suomenkielinen Rekiretki-joululaulu
-----------------------------------

Sauvo Puhtila sanoitti Sleigh Ride -laulun suomenkielisen version, joka sai nimekseen Rekiretki. Laulun levytti ensimmäisenä Vieno Kekkonen vuonna 1959. Sovituksesta vastasi Erkki Melakoski ja säestyksestä Erkki Melakosken orkesteri. Vuonna 1964 sen levyttivät Saukki ja pikkuoravat. Laulu sisältyi Pikkuoravien joulupotkuriin 1.

Laulun ovat levyttäneet myös mm. Pasi Kaunisto (1975), Sonja Lumme (1984), Laura Voutilainen (1997) ja Mamba-yhtye (2003)

Laulu alkaa sanoilla: *On kaunis hohde hankien juoksee jalakset näin. Retki metsätietä vie koti tanhuaa päin. On eessä virma hevonen hiljaa kulkuset soi. Reessä vällyn alla kylmä nyt tulla ei voi.* Suomessakin sitä on totuttu pitämään joululauluna, vaikka sen suomenkielisessäkään sanoituksessa ei suoranaisesti viitata jouluun.

Suomessa on toinenkin Rekiretki-niminen joululaulu. Sen on säveltänyt Toivo Kärki ja sanoittanut Reino Helismaa. Laulun levytti ensimmäisenä Kauko Käyhkö vuonna 1951. Laulu alkaa sanoilla: *Nosta orhi jalkaa, rekiretki alkaa, helkkää tiu'ut pienet, iloiset.*

Liitteet
--------

1. 1 2  Shari Mathias: 8 Cool Facts About Sleigh Ride *Parker Symphony Orchestra*.  24.11.2018.
2. ↑  Sleigh Ride by The Andrews Sisters *Secondhandsongs.com*. Viitattu 7.12.2020.
3. 1 2 3 4  The story of how Sleigh Ride was written  5.4.2020. Leroy Anderson Foundation. Viitattu 7.12.2020.
4. 1 2  Sleigh Ride by Leroy Anderson: Complete reference *LeroyAnderson.com*. Viitattu 7.12.2020.
5. ↑  Sleigh Ride by Leroy Anderson *SongFacts.com*. Viitattu 7.12.2020.
6. ↑  Other Holiday Songs Recorded By Bing Crosby *HymnsAndCarolsOfChristmas.com*. Viitattu 7.12.2020.
7. ↑  Ella Fizerald: Sleigh Ride *Albumi: Ella Wishes You A Swinging Christmas*. Spotify.com. Viitattu 7.12.2020.
8. ↑  The Ronettes - Sleigh ride *Single: Sleigh Ride / Frosty the Snowman*. Discogs.com. Viitattu 7.12.2020.
9. ↑  The Carpenters: Sleigh Ride *Album: Christmas portrait*. Discogs.com. Viitattu 7.12.2020.
10. ↑  Amy Grant: Sleigh Ride *A Christmas Album*. Discogs.com. Viitattu 7.12.2020.
11. ↑  Jouluklassikko: The Ronettes - Sleigh ride *Yle Areena*. Viitattu 7.12.2020.
12. ↑  Hakutulos kappaleelle: Rekiretki *fenno.musiikkiarkisto.fi*. Viitattu 7.12.2020.
13. ↑  Vieno Kekkonen: Rekiretki (Sleigh Ride) *Single-levy: Joulupukki matkaan jo käy*. Siscogs.com. Viitattu 7.12.2020.
14. ↑  Pikkuoravien joulupotkuri 1 *Äänitetietokanta Fono.fi*. Viitattu 7.12.2020.
15. ↑  Pasi Kaunisto: Rekiretki *LP-levy: Joulun toivekonsertti*. Discogs.com. Viitattu 7.12.2020.
16. ↑  Sonja Lumme: Rekiretki *LP-levy: Joulukabaree*. Discogs.com. Viitattu 7.12.2020.
17. ↑  Laura Voutilainen: Rekiretki *CD-levy: Lumikuningatar*. Discogs.com. Viitattu 7.12.2020.
18. ↑  Mamba: Rekiretki *CD-levy: Joulualbumi*. Discogs.com. Viitattu 7.12.2020.
19. ↑  Lyrics - Rekiretki - Sleigh Ride *Musixmatch.com - Lyrics*. Viitattu 7.12.2020.
20. ↑  Rekiretki *Äänitetietokanta Fono.fi*. Viitattu 7.12.2020.
21. ↑  Rekiretki - Lyrics *Genius.com*. Viitattu 7.12.2020.